Այո՛, Տէրը յարութիւն էր առել ճշմարտապէս ու վաւերականօրէն: Պետրոս առաքեալը եւս իր հերթին փութում է գերեզման եւ ստուգում կատարւածը: Այնուհետեւ բոլոր առաքեալներն ու նրանց հետեւորդներն սկսում են շեփորահարել Քրիստոսի Յարութիւնը, այլ խօսքով՝ մահւամբ մահը յաղթելու եւ նրանով իսկ նոր կեանք պարգեւելու գերագոյն աւետիսը: Առաքեալներն ու իրենց հետեւորդները, ովքեր տեսան, զգացին ու ապրեցին նաեւ ներկայութիւնն իրենց յարուցեալ Վարդապետի, սկսեցին քարոզել ու վկայել այդ մասին: Յարութեամբ Քրիստոսը հաստատեց Իր խօսքը, թէ նրանց հետ է եւ նրանց միջոցով բոլոր միւսների հետ, ովքեր հետեւորդներն ու վկայողներն են լինելու այդ յարութեան: